b'\n_START_ARTICLE_\nWatford FC\n_START_SECTION_\nGraham Taylorin aikakausi (1977\xe2\x80\x931987)\n_START_PARAGRAPH_\nKun 32-vuotias Graham Taylor tuli Watfordin valmentajaksi kauden 1976\xe2\x80\x931977 alussa, oli seuran juuri ottanut haltuunsa popt\xc3\xa4hti Elton John, ja sarjana oli nelj\xc3\xa4s divisioona. Kiitos puheenjohtajan, valmentajan ja pelaajien ponnistelujen, seura saavutti p\xc3\xa4\xc3\xa4sarjan, 1. divisioonan kaudeksi 1982\xe2\x80\x931983. Pelaajat kuten John Barnes, Ross Jenkins ja Luther Blissett olivat er\xc3\xa4it\xc3\xa4 Englannin arvostetuimmista jalkapalloilijoista 80-luvulla. Watford p\xc3\xa4\xc3\xa4tti ensimm\xc3\xa4isen p\xc3\xa4\xc3\xa4sarjakautensa tyylill\xc3\xa4, sijoittuen sarjassa toiseksi mestari Liverpoolin j\xc3\xa4lkeen. Seuraavalla kaudella seura otti osaa UEFA Cupiin, ja FA Cup -loppuottelu oli vuorossa vuonna 1984, joskin joukkue h\xc3\xa4visi Evertonille. Luotsattuaan Watfordin yhdeks\xc3\xa4nneksi kaudella 1986\xe2\x80\x931987, Taylor siirtyi Aston Villaan, ja h\xc3\xa4nen seuraajansa Dave Bassett erotettiin 8 kuukauden kuluttua, huonon 1987\xe2\x80\x931988 kauden alun takia.\n_START_SECTION_\nEl\xc3\xa4m\xc3\xa4 p\xc3\xa4\xc3\xa4sarjan ulkopuolella (1987\xe2\x80\x931998)\n_START_PARAGRAPH_\nWatford Putosi 1. divisioonasta kauden 1987\xe2\x80\x931988 p\xc3\xa4\xc3\xa4tteeksi, ja h\xc3\xa4visi 2. divisioonan nousukarsinnat seuraavana kev\xc3\xa4\xc3\xa4n\xc3\xa4. Seuraavien vuosien aikana Watford ei h\xc3\xa4tyytellyt k\xc3\xa4rkisijoja \xe2\x80\x93 paras sijoitus oli kauden 1994\xe2\x80\x931995 seitsem\xc3\xa4s sija.\n_START_SECTION_\nGraham Taylorin paluu (1998\xe2\x80\x932001)\n_START_PARAGRAPH_\nGraham Taylor palasi Watfordiin helmikuussa 1996 tittelill\xc3\xa4 Director of Football, entisen pelaajan Kenny Jackettin toimiessa p\xc3\xa4\xc3\xa4valmentajana, mutta ei kyennyt est\xc3\xa4m\xc3\xa4\xc3\xa4n seuran putoamista sarjaporrasta alemmas (silloinen 2.div). 2. divisioonan keskikastissa vietetyn kauden 1996\xe2\x80\x931997 j\xc3\xa4lkeen Jackett siirtyi kakkosvalmentajaksi ja Taylor otti managerin teht\xc3\xa4v\xc3\xa4t j\xc3\xa4lleen hoidettavakseen. Muutos osoittautui onnistuneeksi ja Watfor nappasi 2. divisioonan mestaruuden kaudella 1997\xe2\x80\x931998, j\xc3\xa4tt\xc3\xa4m\xc3\xa4ll\xc3\xa4 Bristol Cityn kakkoseksi pitk\xc3\xa4n taistelun j\xc3\xa4lkeen. Toinen per\xc3\xa4tt\xc3\xa4inen sarjanousu seurasi kaudella 1998\xe2\x80\x931999, joukkueen kaadettua nousukarsintojen loppuottelussa Boltonin varmistaen nousun valioliigaan. Valioliigakausi alkoi pirte\xc3\xa4sti alkukauden yll\xc3\xa4tysvoitolla Liverpoolista, mutta pian kurssi k\xc3\xa4\xc3\xa4ntyi, ja Watford putosi sarjasta sijoituttuaan viimeiseksi. Graham Taylor siirtyi el\xc3\xa4kkeelle kauden 2000\xe2\x80\x932001 p\xc3\xa4\xc3\xa4tteeksi (vaikkakin muutaman kuukauden p\xc3\xa4\xc3\xa4st\xc3\xa4 palasi valmentamaan Aston Villaa), ja seuraaja oli yll\xc3\xa4tysnimi Gianluca Vialli, joka oli hetke\xc3\xa4 aiemmin irtisanottu Chelseasta.\n_START_SECTION_\nWatford Viallin alaisuudessa (2001\xe2\x80\x932002)\n_START_PARAGRAPH_\nViallin aika seurassa oli lyhyt ja kivinen. H\xc3\xa4n korvasi pitk\xc3\xa4\xc3\xa4n seurassa palvelleet henkil\xc3\xb6t, kuten Kenny Jackettin ja Luther Blissettin, Chelseasta mukanaan tuomilla henkil\xc3\xb6ill\xc3\xa4, saaden aikaan paljon kritiikki\xc3\xa4. Vialli teki useita korkean profiilin hankintoja, ja seuran palkkakustannukset nousivat taivaisiin, Viallin itsens\xc3\xa4 ansaitessa miltei miljoona puntaa vuodessa. Kuitenkin kausi oli vain keskinkertainen, seuran sijoittuessa sarjassa 14:nneksi, ja Vialli sai kenk\xc3\xa4\xc3\xa4 yhden kauden j\xc3\xa4lkeen. H\xc3\xa4net korvattiin Ray Lewingtonilla, joka oli toiminut edellisen kauden reservijoukkueen valmentajana.\n_START_SECTION_\nRay Lewington (2002\xe2\x80\x932005)\n_START_PARAGRAPH_\nLewington otti vastuun kaudelle 2002\xe2\x80\x932003. Kes\xc3\xa4n aikana monet Viallin hankinnoista l\xc3\xa4htiv\xc3\xa4t seurasta. Lewingtonilla oli v\xc3\xa4h\xc3\xa4t varat vahvistaa joukkuetta, ja h\xc3\xa4n sai hankittua vain kaksi pelaajaa, kokeneen Neal Ardleyn and Sean Dychen. Watfordin taloudellisten vaikeuksien laajuus julkistettiin syksyll\xc3\xa4. Vaikeuksia lis\xc3\xa4si entisest\xc3\xa4\xc3\xa4n Viallille ja joillekin pelaajille maksettaviksi m\xc3\xa4\xc3\xa4r\xc3\xa4tyt korvaukset sopimuksien purkamisen johdosta, sek\xc3\xa4 Viallin p\xc3\xa4\xc3\xa4t\xc3\xb6s haastaa seura oikeuteen kev\xc3\xa4\xc3\xa4ll\xc3\xa4 2003. Joukkue aloitti kauden hyvin, huolimatta siit\xc3\xa4, ett\xc3\xa4 pelaajien piti tyyty\xc3\xa4 pienemp\xc3\xa4\xc3\xa4n palkkaan. Kausi p\xc3\xa4\xc3\xa4ttyi keskikastissa, ja yll\xc3\xa4tt\xc3\xa4v\xc3\xa4\xc3\xa4n FA Cupin v\xc3\xa4lier\xc3\xa4\xc3\xa4n, jossa tappio tuli valioliigan Southamptonille. Watford k\xc3\xa4vi my\xc3\xb6s pelaamassa Kuopiossa Kuopion Palloseuraa vastaan yst\xc3\xa4vyysottelun, jonka Watford voitti 3\xe2\x80\x931._NEWLINE_Jatkuneet taloudelliset vaikeudet johtivat useiden pelaajien poistamiseen, mukaan lukien enn\xc3\xa4tyshankinta Allan Nielsen sek\xc3\xa4 hy\xc3\xb6kk\xc3\xa4\xc3\xa4j\xc3\xa4t Gifton Noel-Williams ja Tommy Smith. Uusi hy\xc3\xb6kk\xc3\xa4yskalusto loi kuitenkin toivoa. Danny Webber ja Jimmy Davis ManU:sta, sek\xc3\xa4 vanha t\xc3\xa4hti Bruce Dyer._NEWLINE_Davis kuitenkin menehtyi traagisesti auto-onnettomuudessa kauden avausp\xc3\xa4iv\xc3\xa4n\xc3\xa4. T\xc3\xa4ll\xc3\xa4 oli suuri merkitys joukkueen esityksiin kauden alussa. Erityisesti Davisin hyv\xc3\xa4 yst\xc3\xa4v\xc3\xa4 Webber oli poissa tolaltaan. Koko talven joukkue oli vaikeuksissa, py\xc3\xb6rien juuri karsiutumisrajan yl\xc3\xa4puolella. Vahva kauden p\xc3\xa4\xc3\xa4t\xc3\xb6s laituri Lee Cookin johdolla nosti seuran taulukon keskivaiheille._NEWLINE_Kausi 2004\xe2\x80\x932005 jatkui siin\xc3\xa4 hyv\xc3\xa4ss\xc3\xa4 nosteessa jossa edellinen p\xc3\xa4\xc3\xa4ttyi. Kauden edetess\xc3\xa4 seura alkoi kuitenkin vajota kohti putoamisrajaa. J\xc3\xa4lleen hyv\xc3\xa4 menestys cupissa auttoi seuran taloudellista tilaa, joukkueen ylt\xc3\xa4ess\xc3\xa4 v\xc3\xa4lier\xc3\xa4\xc3\xa4n liigacupissa. Huono menestys liigassa johti kuitenkin maaliskuun 22. p\xc3\xa4iv\xc3\xa4n\xc3\xa4 valmentaja Lewingstonin irtisanomiseen. Irtisanominen oli ristiriitainen, useiden fanien ollessa tyytym\xc3\xa4tt\xc3\xb6mi\xc3\xa4 ratkaisuun erottaa valmentaja, joka oli johdattanut seuran kahteen cup v\xc3\xa4lier\xc3\xa4\xc3\xa4n kolmessa vuodessa.\n_START_SECTION_\nAidy Boothroyd (2005\xe2\x80\x932008)\n_START_PARAGRAPH_\n35-vuotias Adrian \xe2\x80\x9dAidy\xe2\x80\x9d Boothroyd palkattiin valmentajaksi toimittuaan Leeds Unitedin apuvalmentajana, ja 70-vuotias Keith Burkinshaw hankittiin h\xc3\xa4nen kakkosmieheksens\xc3\xa4. H\xc3\xa4nen kokemattomuutensa loi ep\xc3\xa4luuloa fanien keskuuteen, jotka pelk\xc3\xa4siv\xc3\xa4t ettei h\xc3\xa4n pystyisi pit\xc3\xa4m\xc3\xa4\xc3\xa4n seuraa mestaruussarjassa._NEWLINE_Fanien vastalauseet jatkuivat l\xc3\xa4pi kes\xc3\xa4n, Boothroydin irtisanottua legendaarisen valmentajan Nigel Gibbsin, joka oli toiminut seurassa jo yli kaksikymment\xc3\xa4 vuotta. Fanit saivat n\xc3\xa4hd\xc3\xa4 my\xc3\xb6s useiden suosikkipelaajiensa l\xc3\xa4htev\xc3\xa4n, mukaan lukien hy\xc3\xb6kk\xc3\xa4\xc3\xa4j\xc3\xa4kaksikko Heidar Helguson ja Danny Webber. N\xc3\xa4in seuraan j\xc3\xa4i vain yksi hy\xc3\xb6kk\xc3\xa4\xc3\xa4j\xc3\xa4._NEWLINE_Elokuun lopun ryk\xc3\xa4yksess\xc3\xa4 Boothroyd hankki seuraan hy\xc3\xb6kk\xc3\xa4\xc3\xa4j\xc3\xa4t Darius Hendersonnin ja Marlon Kingin, topparit Clarce Carlislen ja Malky Mackay, keskikentt\xc3\xa4mies Matthew Springin sek\xc3\xa4 maalivahti Ben Fosterin (kauden mittainen lainasopimus), poistaen useiden kannattajien ep\xc3\xa4ilykset liian kapeasta materiaalista._NEWLINE_Vaikkakin Watford h\xc3\xa4visi kauden avausottelunsa Prestonia vastaa, oli Boothroydin ensimm\xc3\xa4inen kausi vakuuttava, joukkueen pit\xc3\xa4ess\xc3\xa4 tukevasti kiinni sarjan kolmannesta sijasta. Hyv\xc3\xa4 vire kev\xc3\xa4tkaudella 2006 johti my\xc3\xb6s vaikuttavaan vierasvoittoon sarjakakkosesta Sheffield Unitedista. Voitto nosti jo toiveita kakkospaikasta ja suorasta noususta. Pieni notkahdus loppukaudesta hautasi haaveet suorasta noususta, mutta paikka nousukarsintoihin varmistui huhtikuun 9. p\xc3\xa4iv\xc3\xa4 tasapelill\xc3\xa4 Lutonia vastaan. Nousukarsintojen v\xc3\xa4lieriss\xc3\xa4 Watford kaatoi Crystal Palacen vieraissa 3\xe2\x80\x930, ja toisessa osaottelussa kotikent\xc3\xa4ll\xc3\xa4 p\xc3\xa4\xc3\xa4dyttiin maalittomaan tasapeliin 0\xe2\x80\x930. Watford eteni voitollaan loppuotteluun, joka pelattiin Millennium Stadiumilla Cardiffissa. Loppuottelussa Watford l\xc3\xb6ylytti Leedsi\xc3\xa4 numeroin 3\xe2\x80\x930. Jay DeMerit, Neil Sullivan (oma maali) ja Darius Henderson takasivat maaleillaan Watfordille nousun valioliigaan ja arviolta 40 miljoonan punnan lis\xc3\xa4tulot._NEWLINE_Valioliigavisiitti j\xc3\xa4i kuitenkin yhden kauden mittaiseksi ja joukkue putosi takaisin Mestaruussarjaan. Boothroyd j\xc3\xa4tti seuran marraskuussa 2008.\n_START_SECTION_\nMestaruussarjaa ja paluu Valioliigaan (2008\xe2\x80\x93)\n_START_PARAGRAPH_\nBoothroydin j\xc3\xa4tetty\xc3\xa4 seuran joukkueen managerina toimi ensin v\xc3\xa4liaikaisesi Malky Mackay ennen kuin manageriksi palkattiin Brendan Rodgers. Rodgersin aikakin j\xc3\xa4i varsin lyhyeksi, sill\xc3\xa4 h\xc3\xa4n sai l\xc3\xa4hte\xc3\xa4 jo 27 ottelun j\xc3\xa4lkeen kes\xc3\xa4kuussa 2009 ja tilalle palkattiin j\xc3\xa4lleen Mackay. Rodgersin 27 ottelun mittaisen uran voittoprosentti oli hieman p\xc3\xa4\xc3\xa4lle 40._NEWLINE_Mackayn ensimm\xc3\xa4isell\xc3\xa4 kaudella Watford sijoittui 16:nneksi mestaruussarjassa. Seuraavana kaudella sijoitus oli 14:s. Kaudelle 2011\xe2\x80\x932012 valmentajaksi tuli Sean Dyche. Kauden p\xc3\xa4\xc3\xa4tteeksi Watford sijoittui 11:nneksi. Kaudella 2012\xe2\x80\x932013 seuraa valmensi Gianfranco Zola, joka nosti joukkueensa mestaruussarjan kolmanneksi. Zolan tilalle tuli kesken kauden 2013\xe2\x80\x932014 Giuseppe Sannino ja joukkue sijoittui 13:nneksi. Sanninon korvasivat lyhyeksi ajaksi \xc3\x93scar Garc\xc3\xada Junyent ja Billy McKinlay, jotka kummatkin valmensivat vain muutaman ottelun ajan Watfordia. Lokakuussa 2014 valmentajaksi tuli Slavi\xc5\xa1a Jokanovi\xc4\x87 ja kauden 2014\xe2\x80\x932015 p\xc3\xa4\xc3\xa4teeksi Watford sijoittui toiseksi ja nousi Valioliigaan._NEWLINE_Watfordin valmentajaksi tuli kes\xc3\xa4kuussa 2015 Quique Flores. Kaudella 2015\xe2\x80\x932016 joukkue sijoittui Valioliigassa 13:nneksi ja kaudella 2016\xe2\x80\x932017 Walter Mazzarrin valmennuksessa 17:nneksi. Kaudella 2017\xe2\x80\x932018 valmentajana aloitti Marco Silva mutta tammikuussa 2018 h\xc3\xa4nen tilalleen tuli Javi Gracia. Watford sijoittui tuolloin lopulta 14:nneksi ja seuraavalla kaudella 11:nneksi. Kev\xc3\xa4\xc3\xa4ll\xc3\xa4 2019 Watford selviytyi toisen kerran FA Cupin loppuotteluun, jossa se h\xc3\xa4visi Manchester Citylle 0\xe2\x80\x936.'